Komisijos reglamentas (EB) Nr. 345/2002
2002 m. vasario 25 d.
iš dalies keičiantis Reglamentą (EB) Nr. 2461/1999, nustatantį išsamias Tarybos reglamento (EB) Nr. 1251/1999 taikymo taisykles, susijusias su atskirtos žemės naudojimu auginti žaliavoms, iš kurių Bendrojoje gaminami kiti nei žmonėms arba gyvūnams tiesiogiai vartoti skirti produktai
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1251/1999 dėl tam tikrų lauko kultūrų augintojų paramos sistemos sukūrimo [1] su paskutiniais pakeitimais, padarytais Reglamentu (EB) Nr. 1038/2001 [2], ypač į jo 9 straipsnį,
kadangi:
(1) Komisijos reglamento (EB) Nr. 2461/1999 [3] su paskutiniais pakeitimais, padarytais Reglamentu (EB) Nr. 587/2001 [4], 3 straipsnio 4 dalyje numatyta, kad valstybės narės gali leisti ūkininkams savo ūkiuose perdirbti atskirtoje žemėje išaugintas žaliavas. Tais atvejais, kai pats ūkininkas tam tikrą žaliavą augina ir perdirba, atsiranda didesnė apgaulės rizika. Dėl to, siekiant užtikrinti griežtesnį žaliavos naudojimo monitoringą, reikalingos specialios papildomos priemonės.
(2) Reglamento (EB) Nr. 2461/1999 3 straipsnio 4 dalies trečioje pastraipoje taip pat reikalaujama denatūruoti javus ir aliejines sėklas, išaugintus tam tikruose atskirtuose plotuose, jeigu juos ketinama naudoti ūkyje kaip kurą šildymui arba energijos ar biokuro tame pačiame ūkyje gamybai. Denatūravimas reikalingas tam, kad minėtieji produktai nebūtų vartojami žmonių arba gyvūnų vartojimui ir galėtų padėti apsieiti be tolesnių patikrų. Kadangi po denatūravimo ne maistui skirtų šalutinių produktų nebegalima naudoti žmonių arba gyvūnų vartojimui, ypač aliejinių sėklų, todėl atitinkamai sumažėja atskirtoje žemėje išaugintų aliejinių augalų pelningumas.
(3) Siekiant išspręsti šią problemą, valstybėms narėms būtina leisti aliejų gaminti iš denatūravimui skirtų aliejinių sėklų, jeigu bus taikomos specialios tikrinimo priemonės, pirmiausia užtikrinančios, kad būtų perdirbtas visas išaugintas kiekis, pateiktas perdirbimą užtikrinantis užstatas ir atliktas denatūravimas.
(4) Reglamento (EB) Nr. 2461/1999 9 straipsnyje taip pat reikalaujama, kad valstybės narės kasmet nustatytų tipinius tam tikros žaliavos derlingumus ir iki liepos 31 d. apie juos informuotų pareiškėjus, o apie saulėgrąžų sėklų derlingumus - iki rugpjūčio 31 d. Tipinį kukurūzų derlingumą nustatyti iki liepos 31 d. yra sunku dėl vėlyvos jų sėjos ir kai kuriose valstybėse narėse nepalankių oro sąlygų. Dėl to kukurūzams ir saulėgrąžų sėkloms reikėtų taikyti tą pačią datą.
(5) Šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 2461/1999 iš dalies keičiamas taip:
1. 3 straipsnio 4 dalis keičiama taip:
"4. Neatsižvelgiant į 2 ir 3 dalių reikalavimus, valstybės narės pareiškėjams gali leisti:
a) visus tam tikroje atskirtoje žemėje išaugintus javus arba visas aliejines sėklas, klasifikuojamus pagal KN 12010090, ex12050090 ir 12060091 kodus, naudoti:
i) savo ūkyje kaip kurą šildymui;
ii) savo ūkyje energijai arba biokurui gaminti;
b) visas tam tikroje atskirtoje žemėje išaugintas žaliavas savo ūkiuose perdirbti į biologines dujas, klasifikuojamas pagal KN 27112900 kodą.
Pirmojoje pastraipoje išvardytais atvejais pareiškėjai, vietoj 4 straipsnyje nurodytos sutarties pateikdami deklaraciją, įsipareigoja tiesiogiai naudoti arba perdirbti joje nurodytą žaliavą.
Be to, visą išaugintą žaliavą pareiškėjai privalo pateikti valstybės narės paskirtai institucijai arba įmonei pasverti ir atskirai įtraukti į apskaitą sunaudotą žaliavą bei jos perdirbimo ir šalutinius produktus. Tačiau, kai naudojamas visas augalas, žaliavos svėrimą galima pakeisti tūrio matavimu.
Šio straipsnio pirmąją dalį taikančios valstybės narės įgyvendina atitinkamas patikras, užtikrinančias, kad žaliava ūkyje būtų tiesiogiai sunaudota arba perdirbta į pagal KN 27112900 kodą klasifikuojamas biologines dujas.
Be to, javus ir aliejines sėklas, naudojamus šio straipsnio a punkte nurodytu būdu, būtina denatūruoti pagal valstybės narės nustatytą metodą. Tačiau valstybės narės gali leisti aliejų, gautą perdirbant aliejines sėklas pagal a punkto ii papunktį, denatūruoti vietoj pačių aliejinių sėklų, jeigu toks denatūravimas atliekamas iš karto, perdirbus sėklas į aliejų, ir atliekamos sėklų naudojimo patikros. Apie šio straipsnio pirmojoje, antrojoje, trečiojoje ir ketvirtojoje pastraipose numatytas priemones ir apie bet kokius dalinius jų pakeitimus Komisija informuojama iki metų, einančių prieš derliaus metus, kuriais jos taikomos, lapkričio 30 d. 2001-2002 ir 2002-2003 rinkos metais apie šias priemones atitinkamai informuojama iki 2001 m. gegužės 31 d. ir 2002 m. kovo 31 d.
4-21 straipsniai taikomi mutatis mutandis."
2. 9 straipsnio 2 dalis keičiama taip:
"2. 1 dalies b punkte nurodytu atveju valstybės narės pasirenka regionus tipiniam derlingumui apskaičiuoti, kurie gali, bet nebūtinai turi sutapti su jų regionavimo planuose, parengtuose pagal Reglamentą (EB) Nr. 1251/1999, nurodytais regionais. Kiekvienais metais prieš derliaus nuėmimą valstybės narės praneša pareiškėjams apie tokius tipinius derlingumus, apskaičiuotus:
a) žaliavoms, kurios pagal intervencines priemones gali būti supirktos kitaip nei pagal šią schemą, išskyrus kukurūzų, rapsų ir rapsuko sėklas kaip nurodyta 1 dalyje; ir
b) 1 dalyje nurodytoms kukurūzų ir saulėgrąžų sėkloms - ne vėliau kaip iki rugpjūčio 31 d."
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. vasario 25 d.